ຄະນະໂຄສະນາອົບແຂວງ ໄດ້ເປີດຊຸດຝຶກອົບຮົມເປົ້າໝາຍທີ່ຈະຂະຫຍາຍເຂົ້າເປັນສະມາຊິກພັກ ຊຸດທີ III ປະຈຳປີ 2022
ໃນຕອນເຊົ້າຂອງວັນທີ 4 ສິງຫາ 2022 ຄະນະໂຄສະນາອົບແຂວງ ໄດ້ເປີດຊຸດຝຶກອົບຮົມເປົ້າໝາຍທີ່ຈະຂະຫຍາຍເຂົ້າເປັນສະມາຊິກພັກ ຊຸດທີ III ປະຈຳປີ 2022 ຂຶ້ນທີ່ຫ້ອງປະຊຸມອົງການກາແດງແຂວງຈໍາປາສັກ, ພາຍໃຕ້ການໃຫ້ກຽດເປັນປະທານກ່າວເປີດຂອງ ສະຫາຍ ບຸນປັນ ມະຫາລາດ ຮອງເລຂາໜ່ວຍພັກຮາກຖານ ຮອງຫົວໜ້າຄະນະໂຄສະນາອົບຮົມແຂວງ.
ໂດຍມີ ສະຫາຍ ສົມພອນ ວິສິໄລສົມ ຫົວໜ້າຂະແໜງອົບຮົມ(ຄະນະໂຄສະນາອົບຮົມແຂວງ), ມີຄະນະພັກຮາກຖານ, ຄະນະໜ່ວຍພັກຮາກຖານອ້ອມຂ້າງແຂວງ, ຄະນະຮັບຜິດຊອບຊຸດອົບຮົມ ແລະ ບັນດາສະຫາຍມະຫາຊົນກ້າວໜ້າທີ່ໄດ້ຮັບການຝຶກອົບຮົມ ຈຳນວນ 39 ສະຫາຍ, ຍິງ 18 ສະຫາຍ ເຊີ່ງມາຈາກ 6 ຮາກຖານພັກ ແລະ 3 ໜວ່ຍພັກຮາກຖານ.
ໃນພິທີ ສະຫາຍ ບຸນປັນ ມະຫາລາດ ຮອງເລຂາໜ່ວຍພັກຮາກຖານ ຮອງຫົວໜ້າຄະນະໂຄສະນາອົບຮົມແຂວງ ໄດ້ມີຄໍາເຫັນໂອ້ລົມ ແລະ ກ່າວເປີດຊຸດອົບຮົມໃນຄັ້ງນີ້, ເຊິ່ງໄດ້ສະແດງຄວາມຊົມເຊີຍຕໍ່ການນຳຄະນະພັກຮາກຖານ ແລະ ໜ່ວຍພັກຮາກຖານ ທີ່ໄດ້ເອົາໃຈໃສ່ວຽກງານຂະຫຍາຍພັກດ ແລະ ໄດ້ສົ່ງມະຫາຊົນກ້າວໜ້າເຂົ້າຝຶກອົບຮົມໃນຄັ້ງນີ້ ແລະ ສະແດງຄວາມຊົມເຊີຍຕໍ່ຄະນະຮັບຜິດຊອບຊຸດຝຶກອົບຮົມໃນຄັ້ງນິ້ ທີ່ໄດ້ກະກຽມເງື່ອນໄຂຄວາມພ້ອມໃນທຸກໆດ້ານ ເປັນຕົ້ນ: ສະຖານທີ່, ເນື້ອໃນ ແລະ ສິ່ງອໍານວຍຄວາມສະດວກອື່ນໆ ເຫັນວ່າທ່ວງທັນກັບເວລາທີ່ໄດ້ກໍານົດໄວ້, ພ້ອມນັ້ນ ກໍ່ນັ້ນໜັກວ່າ: ມະຫາຊົນແມ່ນກຳລັງພື້ນຖານ ແລະ ເປັນກຳລັງຕັດສິນຂອງທຸກໆການປະຕິວັດສັງຄົມ “ ມະຫາຊົນເປັນຜູ້ສ້າງປະຫວັດສາດ, ພາລະກິດປະຕິວັດແມ່ນພາລະກິດຂອງມະຫາຊົນ ” ເວົ້າລວມ ສະເພາະ ມະຫາຊົນທີ່ກ້າວໜ້າແມ່ນຜູ້ທີ່ໄດ້ຜ່ານການທົດສອບໃນວຽກງານຕົວຈິງ, ມີຄວາມຫ້າວຫັນບຸກບືນ, ມີຄວາມໜັກແໜ້ນທາງດ້ານຄຸນທາດການ ເມືອງ ເຊິ່ງໄດ້ຜ່ານການຝຶກຝົນຫຼໍ່ຫຼອມໃນຂະບວນການຕ່າງໆຂອງມະຫາຊົນ ແລະ ເປັນຜູ້ທີ່ມີຄວາມຕື່ນຕົວທາງດ້ານການເມືອງຕາມອຸດົມການຂອງພັກ, ເຮັດສຳເລັດທຸກໜ້າທີ່ໆ ພັກ ແລະ ການຈັດຕັ້ງມອບໝາຍໃຫ້, ບວກກັບຄວາມເອົາໃຈໃສ່ຂອງຄະນະພັກຮາກຖານ, ໜ່ວຍພັກຮາກຖານອ້ອມຂ້າງແຂວງເຫັນໄດ້ຄວາມສໍາຄັນຂອງວຽກງານການກໍ່ສ້າງພັກ-ຂະຫຍາຍພັກ ໄດ້ເຮັດຕາມພາລະບົດບາດ, ສິດ ແລະ ໜ້າທີ່ຂອງຕົນ.
ການເປີດຊຸດອົບຮົມເປົ້າໝາຍທີ່ຈະຂະຫຍາຍເຂົ້າພັກໃນຄັ້ງນີ້ ແມ່ນຈະໄດ້ພ້ອມກັນຄົ້ນຄວ້າ ແລະ ທົບທວນຄືນເຖິງບັນຫາພື້ນຖານ ທາງດ້ານທິດສະດີ ທີ່ປະກອບດ້ວຍບັນດາເນື້ອໃນເອກະສານສຳຄັນ 13 ຫົວຂໍ້ຄໍາຖາມ - ຄໍາຕອບຄື : 1. ພັກການເມືອງແມ່ນຫຍັງ ແລະ ເປັນຫຍັງຈຶ່ງມີພັກການເມືອງ?. 2. ພັກປະຊາຊົນ ປະຕິວັດລາວ ໄດ້ຮັບການສ້າງຕັ້ງຂຶ້ນແນວໃດ? 3. ພັກປະຊາຊົນ ປະຕິວັດລາວ ແມ່ນພັກແນວໃດ?. 4. ພັກປະຊາຊົນ ປະຕິວັດລາວຈັດຕັ້ງຕາມຫຼັກການອັນໃດແດ່?. 5. ພັກປະຊາຊົນ ປະຕິວັດລາວມີລະບົບສາຍໃຍການຈັດຕັ້ງຄືແນວໃດ?. 6. ພັກປະຊາຊົນ ປະຕິວັດລາວ ປະກອບດ້ວຍບຸກຄົນຄືແນວໃດແດ່? 7. ພັກປະຊາຊົນ ປະຕິວັດລາວ ມີວັດຖຸປະສົງ ແລະ ອຸດົມການຄືແນວໃດ? 8. ພັກປະຊາຊົນ ປະຕິວັດລາວ ມີທາດແທ້ແນວໃດ? 9. ມາດຕະຖານ ແລະ ເງື່ອນໄຂຂອງສະມາຊິກພັກ ແລະ ເງື່ອນໄຂມະຫາຊົນຈະຂະຫຍາຍເຂົ້າເປັນສະມາຊິກພັກ ປະຊາຊົນ ປະຕິວັດລາວ ມີແນວໃດ? 10. ສະມາຊິກພັກມີໜ້າທີ່, ພັນທະ ແລະ ມີຜົນປະໂຫຍດຫຍັງແດ່? 11. ຂໍ້ຫ້າມສໍາລັບສະມາຊິກພັກປະຊາຊົນ ປະຕິວັດລາວມີຫຍັງແດ່? 12. ເຂົ້າເປັນສະມາຊິກພັກ ປະຊາຊົນ ປະຕິວັດລາວ ເພື່ອຫຍັງ? 13. ຖ້າໄດ້ເຂົ້າເປັນສະມາຊິກ ພັກປະຊາຊົນ ປະຕິວັດລາວແລ້ວຈະປົກປ້ອງບົດບາດ, ກຽດສັກສີຂອງພັກເຮົາຄືແນວໃດ?
ບັນດາເອກະສານເຫຼົ່ານີ້ ເປັນເອກະສານສຳຄັນທີ່ສຸດ; ສະນັ້ນ ເພື່ອເຮັດໃຫ້ຊຸດອົບຮົມໃນຄັ້ງນີ້ ໄດ້ບັນລຸຕາມຈຸດປະສົງລະດັບຄາດໝາຍທຸກປະການນັ້ນ ຂໍຮຽກຮ້ອງມາຍັງບັນດາສະຫາຍມະຫາຊົນກ້າວໜ້າທັງໝົດ ຈົ່ງເຊີດຊູຄວາມເປັນເຈົ້າການ ແລະ ຄວາມຮັບຜິດຊອບ, ສຸມສະຕິປັນຍາ, ປະສົບການ ເຂົ້າໃນການຄົ້ນຄວ້າເນື້ອໃນເອກະສານແຕ່ລະບົດໃຫ້ເລິກເຊິ່ງ, ຖືກຕ້ອງ, ເອົາໃຈໃສ່ຕິດຕາມການສະເໜີ, ການບັນລະຍາຍເອກະສານ, ເປັນເຈົ້າການປະກອບຄໍາຄິດຄໍາເຫັນ ເພື່ອແລກປ່ຽນສົນທະນາກັບໝູ່ເພື່ອນ ແລະ ຄູອາຈານ, ສົມທຽບທິດສະດີໃສ່ກັບພຶດຕິກໍາຕົວຈິງໃຫ້ຫຼາຍ ເພື່ອເຮັດໃຫ້ທຸກເນື້ອໃນ, ທຸກບັນຫາ ລະອຽດ, ຈະແຈ້ງ, ເລິກເຊິ່ງ, ນຳເອົາເປັນບົດຮຽນໄປໝູນໃຊ້ ແລະ ເປັນທິດສະດີເຍືອງທາງສຶບຕໍ່ຝຶກຝົນຫຼໍ່ຫຼອມຕົນເອງໃຫ້ດີຂຶ້ນເປັນກ້າວໆ.